
Bortført af ufo? 

Eller meteor? 

Af Toke Haunstrup 

Det er ikke så ofte, at vi i SUFOI modtager henvendelser fra personer, som mener, at de måske er blevet bortført af en 
ufo. Faktisk går der år imellem denne type af henvendelser - og i mange tilfælde antyder samtalen med vedkommende, 
at der kan ligge andre forhold bag end en egentlig „fysisk" oplevelse. Fra vores mangeårige virke ved vi, at der 
desværre er en del mennesker, som har udviklet forskellige vrangforestillinger om, at de er i hyppig kontakt med 
besøgende fra fremmede kloder. Enkelte endda med den forestilling, at de selv er en slags rumvæsener. Den seneste 
henvendelse om en mulig bortførelse er dog interessant på flere måder. 

X-formet mærke 

Tirsdag den 6. september 2011 modtog jeg om eftermiddagen en telefonopringning fra en kvinde bosiddende i Aalborg. 
Hun indledte samtalen med at fortælle, at hun havde besøg af sin unge datter. Et par timer tidligere på dagen havde 
datteren ved et tilfælde opdaget, at moderen havde et underligt mærke på undersiden af sin ene overarm. Datteren 
havde opdaget mærket, fordi moderen på et tidspunkt havde rakt armene i vejret, hvorved det var blevet synligt. 
Moderen beskrev, hvordan mærket bestod af ca. 20 små prikker, som dannede et X-mønster på ca. 2 gange 3 cm. 
Prikkernes udseende beskrives som aftegningerne efter små „nålestik". De var mørke indeni og lidt røde udenom, og 
afstanden mellem prikkerne beskrev moderen som „ikke tilfældig". Mærket blev opdaget ved 13-tiden, men allerede 
efter et par timer - dvs. på tidspunktet for telefonopkaldet - var prikkerne ved at forsvinde. Moderen og datteren havde 
dog sikret sig at tage nogle billeder af mærket, mens det endnu var tydeligt. Moderen følte ikke nogen irritation eller 
lignende af huden på det sted, hvor mærket befandt sig. 

Lysblink 

Nu er det jo ikke i sig selv så usædvanligt at opdage prikker og aftegninger på huden. Men når moderen og datterens 
tanker blev henledt på en mulig ufo-bortførelse, skyldtes det, at datteren natten i forvejen havde haft en usædvanlig 
oplevelse. Datteren havde været på besøg siden den foregående dag, og hun havde overnattet på et værelse i 
lejligheden. Jeg fik nu datteren i røret, og hun fortalte, hvordan hun efter at have set en film i fjernsynet var gået i 
seng ved 1-tiden (dvs. den 6. september). Kort efter blev værelset oplyst af en række hvid-orange blink. Der var cirka 
seks blink i alt, og lyset syntes at komme ind udefra gennem vinduet. Datteren stod op og gik hen til vinduet for at 
kigge ud. Fra værelset, som ligger på 1. sal, er der god udsigt ud over det omkringliggende landskab, men hun kunne 
ikke se yderligere. Den samlede varighed af lysblinkene beskrev datteren som højst et par sekunder. Datteren fortalte, 
at hun aldrig før havde oplevet noget tilsvarende. Hun mente, at glimtene måtte stamme fra et fænomen, som havde 
befundet sig uden for vinduet og dermed tæt på lejligheden. 




Bortførelse? 

Da datteren den efterfølgende dag opdagede mærket på moderens arm, havde hun og moderen umiddelbart kædet 
datterens oplevelse natten i forvejen sammen med mærket. Tankerne blev ledt hen på en ufo-bortførelse, og datter og 
moder gik derfor på internettet for at finde yderligere oplysninger. På YouTube fandt de bl.a. nogle klip, som netop 
beskrev, hvordan der kunne være synlige mærker på huden efter ufo-bortførelser. Dette bekræftede yderligere deres 
formodning om, at der kunne være en sammenhæng mellem lysglimtene og mærket på moderens arm. Hertil kom, at 
moderen havde sovet tungt og uforstyrret den foregående nat - noget hun ellers ikke gør normalt - og dette bidrog på 
sin vis til at bekræfte hende i forestillingen om, at der var sket noget usædvanligt. Det var herefter at de kontaktede 
undertegnede. 

Moderen tilføjede, at hun selv tror på ufoer, og at hun tidligere har observeret uforklarlige ting. Tanken om besøg fra 
andre verdener syntes således ikke at forekomme hende fremmed. Det bør her understreges, at der ikke var noget i 
samtalen med hverken moderen eller datteren, som antydede, at de generelt var ofre for vrangforestillinger eller 
lignende. De virkede begge meget oprigtige - men selvfølgelig også noget oprevne over tanken om moderens mulige 
bortførelse - og dette gjorde på mange måder denne samtale mere end interessant end de fleste tidligere. 

Jeg forklarede moder og datter, at vi i SUFOI desværre ikke har så stor erfaring med at undersøge denne type sager, 
men at jeg mente, at der meget vel kunne være tale om et tilfældigt sammenfald mellem observationen af lysblinkene 
og moderens mærke på armen. Det er vores erfaring fra mange års rapportarbejde, at en del observationer kan 
forklares som tilfældige sammenfald mellem indbyrdes uafhængige og helt naturlige fænomener. Sådanne tilfældige - 
og derfor også uventede - sammenfald medvirker netop til at gøre den samlede oplevelse særlig dramatisk. Det var 
dog ret tydeligt, at ingen af dem for alvor godtog denne forklaring. Jeg opfordrede dem derfor til at sende deres fotos 
af mærket og en detaljeret beskrivelse af hændelsesforløbet pr. mail. Så kunne vi i SUFOI måske være behjælpelige 
med at få en specialist til at kigge på mærkets udseende og give en vurdering. Dette lovede de at gøre, hvorefter vi 
afsluttede samtalen. Desværre har de ikke efterfølgende sendt noget - og desværre fik jeg hverken deres 
telefonnummer eller fulde navn under samtalen. Dette er ærgerligt på flere måder - ikke mindst i lyset af senere 
oplysninger, som kastede yderligere lys over hændelsen. 









Nye oplysninger 

Senere samme dag faldt jeg over en interessant nyhed 
på Tycho Brahe Planetariums hjemmeside. Her beskrev 
astrofysiker og ph.d. Michael J. D. Linden-Vørnle fra 
planetariet, hvordan der natten mellem den 5. og 6. 
september kl. 00.52 dansk sommertid var blevet 
observeret et lysstærkt meteor - også kaldet en ildkugle 
- over Vendsyssel. Meteoret var både blevet observeret 
af flere personer og registreret af tre automatiske 
kameraer, som systematisk overvåger nattehimlen. På 
baggrund af de foreløbige observationer og fotos kunne 
det konkluderes, at meteoret havde bevæget sig over 
Vendsyssel fra syd mod nord. 

Tidspunkt og sted for ildkuglen var således 
sammenfaldende med datterens oplevelse af 
lysblinkene. Det er derfor nærliggende at tro, at dette 
kan være en mulig forklaring på lysblinkene. Med disse 
oplysninger in mente ville det selvfølgelig have været 
rigtig interessant at få en mere præcis angivelse af 
tidspunktet for observationen og oplysninger om, i 
hvilken retning vinduet i værelset vendte mv. Men dette 
er jo desværre ikke muligt. 



Fra: http://stierneskud.info/fireball/fb20110906b/ 



Her ses ildkuglens bane hen over himlen fanget på det 
automatiske kamera i Klokkerholm, Nordjylland. Der er tale 
om en langtidseksponering, hvilket forklarer at meteoret 
ses som en lang streg. Bemærk, hvordan „klumperne" på 
banen antyder, at meteoret har haft en varierende lysstyrke 
og at den flere gange er „blusset op" kortvarigt. 

Foto: A. Norup Sørensen og K. Lang. 

På grundlag af de eksisterende oplysninger i sagen vil vi i 
SUFOI dog tillade os at vurdere, at datterens oplevelse 
med stor sandsynlighed skyldtes det lysstærke meteor, 
som bevægede sig ind over Vendsyssel. Sådanne 
ildkugler kan oplyse et helt landskab, og ifølge datteren 
var der, som tidligere beskrevet, et frit udsyn til himlen 
fra vinduet i værelset. Dermed er det også sandsynligt, at 
der ikke er nogen egentlig sammenhæng overhovedet 
mellem datterens oplevelse og mærket på moderens arm. 

Der er snarere tale om to helt uafhængige fænomener, 
som alene kædes sammen via moderens og datterens 
tanker, som igen er påvirket af den klassiske „fortælling" 
om ufoer og ufo-bortførelser i bl.a. ufo-bøger og ikke 
mindst på internettet og i science fiction film. Her er det 
et velkendt tema, at man efter en bortførelse angiveligt 
skulle kunne finde tegn i form af mærker på huden. 

Hermed ser vi endnu et eksempel på, hvordan den 
moderne ufomyte er med til at forme konkrete 
menneskers helt konkrete oplevelser. Det er vigtigt at 
understrege, at der ikke umiddelbart er grund til at tro, at 
moderen eller datteren på nogen måde har været særligt 
ansporede for denne slags forestillinger - udover, 
naturligvis, at i hvert fald moderen havde en generel 
interesse for ufoer. Snarere er der tale om et alment 
menneskeligt forhold, som i princippet kan ramme mange 
under de „rette omstændigheder". 

Dette Kort viser sigtelinjer til meteorets bane ind 
over Nordjylland. Pejlingerne baserer sig på 
optagelser med automatiske kameraer i København 
og Klokkerholm. De røde stjerner markerer 
placeringen af Kameraerne. De blålige linjer 
markerer sigtelinjerne fra et kamera til meteoren 
(de mørkeste er begyndelsesretningen, de lyseste 
er retningen til afslutningen). Den hvide linje viser 
meteorets bevægelse fra syd mod nord over 
Vendsyssel. 


Læs Tycho Brahe Planetariets omtale af ildkuglen d. 6. september 2011 

her: http://planetariet.dk/artikel/ildkuqle-set-fra-danmark-2 

Find flere fotos og filmoptagelse af ildkuglen på 

hjemmesiden http://stierneskud.info/fireball/fb20110906b/ 

Flere eksempler på, hvordan sammenfald mellem uafhængige fænomener kan give 
anledning til besynderlige oplevelser, kan findes i kapitlet „Når flere fænomener bliver til én 
ufo" i bogen »50 år med ufoer« af Toke Haunstrup. Bogen kan købes gennem SUFOI eller 
lånes på biblioteket. 



















50 år med ufoer 

- erfannge* fra ha/vtreOs års rappoftarbevde 


Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 


Bliv medlem af SUFOI's 
Støttekreds i 2015 

- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af usædvanlige 
himmelfænomener. Du kan læse om SUFOI's formål og vision her . 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive ufo.dk 
og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling kan foretages på girokonto 9 11 77 25 eller via netbank til konto 3113-9117725. Brug venligst kortkode 01 og 
anfør navn, adresse og bestillingsnummeret (fx B-075) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 


UFO-Mail udgives af Skandinavisk UFO Information. 

artikler. Artikler må kun bringes i deres hele udstrækning efter skriftlig aftale med Skandinavisk UFO Information - SUFOI . Print og 

